RÅDETS RESOLUTION af 23. november 1995 om grønbogen »Den Europæiske Unions Energipolitik« (95/C 327/03)

RÅDET FOR DEN EUROPÆISKE UNION,

1. SOM ANSER Kommissionens grønbog »Den Europæiske Unions Energipolitik«, der blev offentliggjort den 11. januar 1995, for at være et vigtigt bidrag til drøftelserne om en EU-energipolitik;

2. NOTERER SIG med tilfredshed, at der er blevet foranstaltet konsultationer om grønbogen om Den Europæiske Unions energipolitik med deltagelse af medlemdsstaternes energimyndigheder og organisationer, der repræsenterer energiselskaber og -forbrugere i Unionen;

3. MINDER OM, at i overensstemmelse med dets konklusioner af 29. november 1994 er forbedret konkurrenceevne, forsyningssikkerhed, livskvalitet for borgerne og forbedret miljøbeskyttelse under hensyn til forpligtelserne i henhold til rammekonventionen om klimaændringer afgørende mål for energipolitikken; disse mål bør tage hensyn til subsidiaritetsprincippet og den økonomiske og sociale samhørighed;

4. ER OVERBEVIST OM, at alle energipolitiske drøftelser bør bygge på følgende betragtninger og principper:

- uden at medlemsstaternes og industriens rolle anfægtes har Fællesskabet i overensstemmelse med traktaternes bestemmelser en række beføjelser, som forudsætter et fælles syn på medlemsstaternes holdninger inden for Fællesskabet;

- der er altid stor usikkerhed med hensyn til langsigtede økonomiske prognoser i energisektoren, og dette bør tages i betragtning ved fastlæggelsen af en langsigtet energipolitik; derfor bør en langsigtet energipolitik fastlægge den generelle ramme, som bl.a. skal gøre det muligt for virksomhederne at tage hensyn til denne usikkerhed, når de træffer deres investeringsbeslutninger;

- de institutionelle rammer på energiområdet skal fastlægges under hensyn til nødvendigheden af at færdiggøre det indre marked, at overholde de generelle konkurrenceregler og på traktatens betingelser at tage hensyn til eventuelle tjenester af almen økonomisk interesse;

- forsyningssikkerhed og tilfredsstillelse af energibehovet på økonomisk og miljømæssigt acceptable betingelser forudsætter især spredning og smidighed med hensyn til forsyningerne og en effektiv energianvendelse i alle sektorer tillige med en politik for forskning og teknologisk udvikling;

- transportmidler for fossilt brændsel og elektricitet, herunder net, bidrager til Den Europæiske Unions forsyningssikkerhed og til gennemførelsen af det indre marked for energi og bør derfor udvikles på passende vis;

- den klare forbindelse mellem energipolitik og miljø- og klimabeskyttelse nødvendiggør en dybtgående vurdering af en indbyrdes sammenhæng mellem miljø- og energipolitiske initiativer;

- energi er en afgørende faktor på lang sigt for forbedringen af den europæiske industris konkurrenceevne, som økonomisk vækst i Den Europæiske Union er stærkt afhængig af;

- tættere forbindelser med tredjelande er absolut nødvendige, ikke blot af hensyn til Den Europæiske Unions forsyningssikkerhed, men også eftersom energisamarbejde kan bidrage til økonomisk udvikling og politisk stabilitet;

- den indflydelse, som energibeslutninger har på de grundlæggende parametre for økonomisk og social samhørighed, gør det nødvendigt ved udarbejdelsen af energipolitikker, aktioner og programmer på energiområdet at tage passende hensyn til, at det er målet at styrke den økonomiske og sociale samhørighed;

5. FINDER, at man for at forbedre konvergensen af energipolitikkerne i Den Europæiske Union først må overveje at bruge eksisterende fællesskabsinstrumenter, bør tage hensyn til overnnævnte bemærkninger og principper og bør satse på:

- indarbejdelse af energipolitikker, herunder gennemførelse af det indre marked for naturgas og elektricitet, i en strategi for fornyet vækst, beskæftigelse, konkurrenceevne og samhørighed i Den Europæiske Union,

- regelmæssig vurdering af den bestående EF-lovgivning på energiområdet og om nødvendigt ophævelse af de regler, der ikke længere er behov for,

- større overensstemmelse mellem energi- og miljømål og med henblik herpå overvejelse og i det omfang, det er nødvendigt og gennemførligt, udvikling af instrumenter som f.eks. økonomiske incitamenter, internalisering af miljøomkostninger og formidling af information,

- udvikling af de nødvendige energiinfrastrukturer, navnlig transeuropæiske net, når behovet opstår, og på betingelser, der er økonomisk bæredygtige,

- tættere forbindelser med tredjelande på energiområdet og eventuelt f.eks. med de lande, der har undertegnet den energichartertraktat, og med Middelhavslandene, og indgåelse af internationale aftaler, hvorved der skabes en nødvendig dialog om de grundlæggende aspekter i energipolitikken,

- fremme af energieffektiviteten og energibevarende foranstaltninger, herunder for eksempel transportbesparelser og i givet fald kombineret kraft-varmeproduktion, og fremme af nye og vedvarende energikilder og lokale ressourcer med henblik på at beskytte miljøet og at mindske energiafhængigheden på tilfredsstillende økonomiske vilkår,

- evaluering af nuværende foranstaltninger og overvejelse af, hvilke foranstaltninger det, under hensyn bl.a. og hvis det bliver relevant til Det Internationale Energiagenturs rolle i det omfang, hvor det har særlig kompetence, vil være nødvendigt at træffe vedrørende forsyninger, så man imødegår en eventuel fare for afskæring af forsyningerne og sikrer forsyningssikkerheden på lang sigt,

- spredning af forsyningerne med henblik på at stabilisere energisektoren, idet alle former for energiproduktion tages i betragtning, under overholdelse af traktatens bestemmelser om sikkerhed og miljøbeskyttelse,

6. ER AF DEN OPFATTELSE, at det indre markeds funktion kræver en styrkelse af konsultationer og samarbejde mellem medlemsstaterne inden for Fællesskabet og udvikling af EF-analysemetoder, især med hensyn til markedsmekanismernes funktion, der kan tjene som grundlag for EF-beslutningsprocessen,

7. OPFORDRER Kommissionen til under udarbejdelsen af hvidbogen at fortsætte sine omfattende konsultationer, især med medlemsstaterne.